Predkladacia správa

Úrad vysokého komisára pre utečencov  OSN  vyzval dňa  5. októbra 2001 všetky krajiny, ktoré pristúpili k projektu OSN o využití vojenských prostriedkov a  prostriedkov civilnej ochrany pri záchranných akciách, aby špecifikovali množstvá a druhy humanitárneho materiálu, ktorý môžu poskytnúť na riešenie vzniknutej humanitárnej krízy v Afganistane. 
Dňa 9. októbra 2001 bola zvolaná Komisia ministra vnútra Slovenskej republiky na riešenie mimoriadnych udalostí. Podľa záverov rokovania komisie môže byť humanitárny materiál bezodplatne poskytnutý v rozsahu uvedenom v prílohe. 
V súčinnosti úradu civilnej ochrany Ministerstva vnútra Slovenskej republiky a Slovenského Červeného kríža je organizovaná zbierka humanitárneho materiálu od  právnických osôb a fyzických osôb vykonávajúcich podnikateľskú činnosť.
Komisia navrhuje realizovať odsun humanitárneho materiálu v dvoch etapách:
1. etapa - odsun materiálu uvedeného v prílohe,
2. etapa - odsun materiálu sústredeného v rámci humanitárnej zbierky.
Spôsob a možnosti dopravy humanitárnej pomoci do postihnutej oblasti boli konzultované so  zástupcom Úradu OSN pre koordináciu humanitárnych záležitostí (UN OCHA). Odoslanie humanitárneho materiálu zo Slovenskej republiky do operačného skladu UN OCHA zabezpečí úrad civilnej ochrany Ministerstva vnútra Slovenskej republiky prostredníctvom  zmluvného prepravcu v spolupráci s Ministerstvom zahraničných vecí Slovenskej republiky a UN OCHA. 
Materiál sa predkladá na rokovanie vlády s rozporom, nakoľko v zmysle stanoviska Ministerstva financií Slovenskej republiky zo dňa 15.10.2001 č. 1764/2001-44 k materiálu, nie je reálna možnosť vyčleniť z položky Všeobecná pokladničná správa – rezerva vlády Slovenskej republiky finančné prostriedky na úhradu výdavkov spojených s prepravou materiálnej humanitárnej pomoci.
 Na základe uvedenej požiadavky Ministerstvo vnútra Slovenskej republiky po prehodnotení rezortných rozpočtových zdrojov môže finančne zabezpečiť len realizáciu prepravy humanitárnej pomoci 1. etapy, to znamená prepravu štyroch súprav, čo predstavuje finančné náklady vo výške cca 400 000,- Sk. V prípade, že vláda neodsúhlasí poskytnutie finančných prostriedkov z rezervy vlády Slovenskej republiky na zabezpečenie prepravy 2. etapy humanitárneho materiálu do zberného miesta OSN v Brindisi, navrhuje Ministerstvo vnútra Slovenskej republiky 2. etapu humanitárnej pomoci vládou Slovenskej republiky pre afgánskych utečencov, ktorá už bola avizovaná príslušným orgánom OSN, neposkytovať. 
Nakoľko Slovenská republika je krajinou, ktorá pristúpila k projektu OSN o využití vojenských prostriedkov a  prostriedkov civilnej ochrany pri záchranných akciách a tiež z  hľadiska ľudskej spolupatričnosti a potreby pomôcť civilnému obyvateľstvu, ktorého krajina bola zasiahnutá závažnou humanitárnou krízou odporúčam  vysloviť súhlas s predloženým materiálom. Zároveň poznamenávam, že vláda Slovenskej republiky sa v bode D.1. svojho uznesenia č. 727/1996 zaviazala, že úhrada výdavkov spojených s poskytovaním humanitárnej pomoci v rámci projektu OSN/DHA DPR 213/3 MCDA bude realizovaná z prostriedkov rezervy vlády Slovenskej republiky rozpočtovanej v štátnom rozpočte Slovenskej republiky.